钦定古今图书集成/明伦汇编/氏族典/第269卷 > 王厚
## 钦定古今图书集成/明伦汇编/氏族典/第269卷 > 王厚

按《宋史王韶传》：“韶子厚，字处道，少从父兵间，畅习羌
事，官累通直郎。元祐弃河、湟，厚上疏陈不可，且诣政
事堂言之，不听。绍圣中，干当熙河公事。会羌酋瞎征、
陇拶争国，河州守将王赡与厚同献，议复故地。元符
元年，师出塞，降瞎征，陇拶出迎，遂定湟、鄯。诏赐陇拶
姓名曰赵怀德，进厚东上阁门副使，知湟州。既而他”
种叛，合兵来攻，厚不能支，贬贺州别驾。崇宁初，蔡京
复开边，还厚前秩。于是羌人多罗巴奉怀德弟溪赊
罗撒谋复国。朝廷患众羌扇结，命厚安抚洮西。厚击
破多罗巴，遂拔湟州，以功进威州团练使、熙河经略
安抚。三年四月，厚帅大军次于湟，羌置陈，临宗水，倚
北山，罗撒张黄屋，建大斾，乘高指呼。厚麾游骑登山
攻其背，亲帅强弩迎射。羌退，罗撒以一骑驰去。其母
龟兹公主与诸酋开鄯州降，厚将大军遂入廓州，超
拜武胜军节度观察留后。明年，罗撒复入寇，新疆大
震，厚坐逗遛，降郢州防御使。已而怀德纳款，还厚旧
官。入朝，提举醴泉观。卒。赠宁远军节度使，谥庄敏。